Σχολική εργασία στη Νεοελληνική Λογοτεχνία

Κείμενα:

Α΄ Αποσπάσματα από Τα δίκαια του ανθρώπου και του πολίτου, του Ρήγα Φεραίου

Άρθρον 2. Αυτά τα φυσικά δίκαια είναι: πρώτον το να είμεθα όλοι ίσοι, και όχι ο ένας ανώτερος από τον άλλον. Δεύτερον να είμεθα ελεύθεροι, και όχι ο ένας σκλάβος του αλλουνού. Τρίτον να είμεθα σίγουροι εις την ζωήν μας και κανένας να μην ημπορεί να μας την πάρη αδίκως και κατά την φαντασίαν του. Και τέταρτον, τα κτήματα όπου έχομεν, κανένας να μην ημπορεί να τα αγγίζη, αλλά να είναι δικά μας και των κληρονόμων μας.

Άρθρον 6. Η ελευθερία είναι εκείνη η δύναμις οπού έχει ο άνθρωπος εις το να κάμη όλον εκείνο, οπού δεν βλάπτει εις τα δίκαια του γειτόνου του… Το ηθικόν σύνορον της ελευθερίας είναι τούτο το ρητόν: Μην κάμης εις τον άλλον εκείνο οπού δεν θέλεις να σε κάμουν.

Άρθρον 22. Όλοι, χωρίς εξαίρεσιν, έχουν χρέος να ηξεύρουν γράμματα. Η πατρίς έχει να καταστήση σχολεία εις όλα τα χωρία δια τα αρσενικά και θηλυκά παιδιά, Εκ των γραμμάτων γεννάται η προκοπή, με την οποίαν λάμπουν τα ελεύθερα έθνη. Να εξηγούνται οι παλαιοί ιστορικοί συγγραφείς. Εις δε τας μεγάλας πόλεις να παραδίδεται η γαλλική και η ιταλική γλώσσα. Η δε ελληνική να είναι απαραίτητος.

Β΄ Σκέψεις του Αδαμάντιου Κοραή για την Ελευθερία

« Αν και όλαι αι παραδιδόμεναι εις τας Ακαδημίας της φωτισμένης Ευρώπης επιστήμαι πρέπει να εισαχθώσιν εις τα σχολεία μας, η χρησιμωτέρα , αναγκαιοτέρα και προτέρα των άλλων είναι η επιστήμη της ελευθερίας, επειδή χωρίς αυτής ουδεμίαν αρετήν εμπορεί να ενεργήση ο άνθρωπος. Τι τον ωφελούν οι λοιπαί γνώσεις όλαι εντάμα, εάν δεν φρονηματίση την ψυχήν του τόσον, ώστε να κρίνη επίσης αισχρόν και να γίνεται δεσπότης άλλων και να δεσπόζεται από άλλους; Δεν εφάνη κανείς ακόμη εις τον κόσμον να μισεί την ελευθερίαν, διότι η ελευθερία είναι αίσθημα ριζωμένον εις όλων τας ψυχάς από Εκείνον όστις μας έπλασεν αυτεξουσίους , αλλ’ ωστόσον, από τους επαγγελλομένους φίλους αυτής, ολίγοι την γνωρίζουν. Άλλοι την επιθυμούν δια μόνους τους εαυτούς των, άλλοι την συγχέουν με την ακολασίαν, νομίζοντες ελευθερίαν την θρασύτητα να μη σέβωνται τους νόμους , μηδέ να πείθωνται εις τους υπηρέτας των νόμων, τους άρχοντας.

Ερωτήσεις: ( Μπορείτε να απαντήσετε σε όσες ερωτήσεις θέλετε από όσες ακολουθούν, θα ήταν ωστόσο ενδεδειγμένο να απαντήσετε σε τουλάχιστον δύο από αυτές, εκείνες που σας φαίνονται πιο ενδιαφέρουσες. Εάν σας εξυπηρετεί, εκτυπώνετε το φύλλο εργασίας, απαντάτε σε αυτό και μου το δίνετε όταν – με το καλό- ανοίξουν τα σχολεία. Διαφορετικά, στέλνετε τις απαντήσεις σας στο προσωπικό μου μέιλ, όταν θα τις έχετε ετοιμάσει. Πάρτε το χρόνο σας, οργανωθείτε και ελπίζω να ξαναβρεθούμε σύντομα!

Άννα Παπαδοπούλου e-mail: amp30@outlook.com.gr

1.Πώς ορίζει την ελευθερία ο Ρήγας και πώς ο Κοραής;

2. Ποιες είναι οι απόψεις των δύο αντρών για την εκπαίδευση;

3. Ποιες από τις απόψεις των δύο αντρών νομίζετε ότι μπορούν να βελτιώσουν τις συνθήκες ζωής ενός λαού;

4. Υπάρχουν ομοιότητες στις απόψεις των δύο αντρών; Ποια είναι η κοινή βάση ιδεών από όπου εμπνέονται;

5.Να επιλέξετε την άποψη εκείνη που θα θέλατε να εφαρμόζετε στη ζωή σας και να δικαιολογήσετε την επιλογή σας αυτή.

Καλό κουράγιο στον εγκλεισμό και υπομονή!